作者:皮日休
標題:臨頓為吳中偏勝之地陸魯望居之不出郛郭曠若郊墅餘每相訪欸然惜去因成五言十首奉題屋壁
內容:一方蕭灑地，之子獨深居。繞屋親栽竹，堆床手寫書。高風翔砌鳥，暴雨失池魚。暗識歸山計，村邊買鹿車。籬疏從綠槿，簷亂任黃茅。壓酒移溪石，煎茶拾野巢。靜窗懸雨笠，閑壁掛煙匏。支遁今無骨，誰為世外交。繭稀初上簇，醅盡未幹床。盡日留蠶母，移時祭麴王。趁泉澆竹急，候雨種蓮忙。更葺園中景，應為顧闢疆。靜僻無人到，幽深每自知。鶴來添口數，琴到益家資。壞塹生魚沫，頹簷落燕兒。空將綠蕉葉，來往寄閑詩。夏過無擔石，日高開板扉。僧雖與筒簟，人不典蕉衣。鶴靜共眠覺，鷺馴同釣歸。生公石上月，何夕約譚微。經歲岸烏紗，讀書三十車。水痕侵病竹，蛛網上衰花。詩任傳漁客，衣從遞酒家。知君秋晚事，白幘刈胡麻。寂曆秋懷動，蕭條夏思殘。久貧空酒庫，多病束魚竿。玄想凝鶴扇，清齋拂鹿冠。夢魂無俗事，夜夜到金壇。閉門無一事，安穩臥涼天。砌下翹饑鶴，庭陰落病蟬。倚杉閑把易，燒朮靜論玄。賴有包山客，時時寄紫泉。病起扶靈壽，翛然強到門。與杉除敗葉，為石整危根。薜蔓任遮壁，蓮莖臥枕盆。明朝有忙事，召客斫桐孫。緩頰稱無利，低眉號不能。世情都太薄，俗意就中憎。雲態不知驟，鶴情非會徵。畫臣誰奉詔，來此寫薑肱。